Dept. slaan toe op onwettige kollegesArgieffoto Die departement het ŉ klag by die Amerikaanse federale ondersoekburo (FBI) ingedien oor ŉ universiteit in die VSA. Die SFCS Universiteit adverteer op Facebook dat hy geakkrediteer is by die departement van hoër onderwys en gebruik ook die departement se logo. Die instelling bied baccalaureusgrade, meestersgrade en PhD-grade aan wat binne drie weke van registrasie verwerf kan word sonder om te studeer. “Ons sal volgende week ŉ brief aan die Suid-Afrikaanse ambassade in die VSA stuur en hulle versoek om ons bystaan om ŉ saak in die VSA aanhangig te maak,” het die departement gesê. Ander instellings wat ook deur die departement geteiken word sluit in Barkley Universiteit (VSA), Fargo Universiteit (VSA), en Morolan IT Colsultants in Sunnyside, Pretoria. “’n Bedrogsaak is ook aanhangig gemaak teen ŉ onwettige kollege in Empangeni, KwaZulu-Natal wat bekend staan as die Empangeni Commercial College. Die instelling word onwettig bedryf en reik vals kwalifikasies uit,” het die departement gesê. Die departement het ŉ beroep gedoen op studente om die registrasiestatus van private instellings by die departement te bevestig voor hulle registreer om daar te studeer.